A Ciprusi Köztársaságba útlevéllel vagy személyi igazolvánnyal utazhat. Az iratoknak az utazás utolsó napjáig érvényesnek kell lenniük.
Az ország területére való legális be- és kilépés kizárólag a lárnakai és pafoszi nemzetközi repülőtereken, illetve a lárnakai, lemeszoszi, pafoszi és latchi kikötőkön keresztül lehetséges. Az Észak-ciprusi Török Köztársaság területéről (a nicosiai Ercan repülőtér, illetve Kyrénia és Famagusta kikötők) való belépés illegálisnak minősül.
A Ciprus északi része felől illegálisan belépőket akár 12 hónap szabadságvesztésre vagy pénzbírságra is ítélhetik. A magyar hatóságok nem tartanak fenn hivatalos kapcsolatot az észak-ciprusi területtel, így az érdekképviseleti tevékenység folytatása az észak-ciprusi területen igen korlátozott. Mindezzel együtt a jelenlegi helyzetben az észak-ciprusi területre történő utazás biztonságos.